เวิลด์แบงก์เพิ่มคาดการณ์จีดีพีไทยเป็น4.7%
ผลจากมาตรการกระตุ้นเศรษฐกิจและการฟื้นฟูน้ำท่วม ทำให้ธนาคารโลกมั่นใจว่าเศรษฐกิจไทยปีนี้จะขยายตัวได้เพิ่มเป็น 4.7% จากเดิมคาดไว้ที่ 4.5%
19 ธ.ค. 2555

ผลจากมาตรการกระตุ้นเศรษฐกิจและการฟื้นฟูน้ำท่วม ทำให้ธนาคารโลกมั่นใจว่าเศรษฐกิจไทยปีนี้จะขยายตัวได้เพิ่มเป็น 4.7% จากเดิมคาดไว้ที่ 4.5%
นางสาวกิริฎา เภาพิจิตร นักเศรษฐศาสตร์อาวุโส ธนาคารโลกสำนักงานประเทศไทย กล่าวว่า การปรับประมาณการเศรษฐกิจไทยปีนี้เพิ่มจาก 4.5% เป็น 4.7% เพราะเห็นแรงส่งจากมาตรการฟื้นฟูความเสียหายจากน้ำท่วมและมาตรการกระตุ้นเศรษฐกิจของรัฐบาลที่มีอย่างต่อเนื่อง สามารถผลักดันการบริโภคและการลงทุนให้เติบโตได้ดี สามารถทดแทนการส่งออกที่ชะลอตัวได้
ส่วนปีหน้า คาดการณ์ว่า เศรษฐกิจไทยจะขยายตัวระดับ 5% แม้ว่าการส่งออกปีหน้าคาดว่าจะขยายตัวเพียง 5.5% เมื่อเทียบกับปีนี้ที่คาดว่าจะขยายตัว 3% แต่ภาคการผลิตจะกลับมาดำเนินการผลิตได้เต็มที่ในทุกอุตสาหกรรม เศรษฐกิจโลกมีสัญญาณฟื้นตัว การลงทุนภาคเอกชนและภาครัฐ ไม่ว่าจะเป็นบริหารจัดการน้ำและระบบขนส่ง 
ขณะที่ปัจจัยเสี่ยงที่ต้องจับตา ได้แก่ เศรษฐกิจโลกจากปัญหาหนี้ยุโรปและหน้าผาการคลังของสหรัฐ ปัญหาการเมืองในประเทศ รวมทั้ง นโยบายประชานิยม เช่น จำนำข้าวและขึ้นค่าแรงขั้นต่ำ ที่อาจกระทบกับความสามารถของภาคธุรกิจ โดยธนาคารโลกประเมินว่า หนี้สาธารณะของไทยปีหน้าจะใกล้เคียง 50% ของจีดีพี จาก 45% ในปีนี้ ซึ่งเป็นการกู้เงินเพื่อใช้ในโครงการบริหารจัดการน้ำ รวมทั้งนโยบายของภาครัฐ สิ่งที่เป็นห่วง คือ หนี้สาธารณะซ้อนเร้นที่รัฐต้องแบกรับ อาจส่งผลต่อฐานะการคลังในภาพรวม จึงควรมีการบริหารจัดการให้ดี